Is dit pynappels? Is dit sigarette? | Netwerk24
13 Mei 2020 11:13
Die polisie het in drie afsonderlike voorvalle beslag gelê op onwettige sigarette en groot hoeveelhede dagga.
Die onwettige sigarette is Dinsdag omstreeks 07:00 in ’n padblokkade by die Tsitsikamma-tolhek agter op ’n bakkie ontdek, sê kapt. Malcolm Pojie, polisiewoordvoerder.
Die onwettige sigarette waar dit agterop ’n bakkie onder pynappels versteek is.
’n Ford-bakkie met pynappels was van Makhanda na George op pad. ’n Lid van die Tsitsikamma-honde-eenheid het opgemerk dat die bakkie se bestuurder angstig voorkom. Die bakkie is van die pad getrek en deursoek.
Die sigarette is ontdek toe die polisielid van die pynappels agter op die bakkie weggestoot het. Die 50 bokse sigarette, van sowat R200 000, was in agt bokse onder die pynappels versteek.
Die bokse onwettige sigarette wat op die bakkie met die pynappels gevind is.
’n 30-jarige man van Bangladesjiese oorsprong is in hegtenis geneem. Die man sal later in die landdroshof in Plettenbergbaai verskyn. Die onwettige sigarette sou vermoedelik in George verkoop word.
Volgens Pojie is 450 onwettige sigarette Vrydag ook tydens ’n soortgelyke optrede in Ladismith gevind. Die waarde is sowat R5 000. ’n 35-jarige Ethiopiese burger het ’n boete van R2 000 betaal en is toe vrygelaat.
Die sakke dagga wat in die kattebak van ’n Mercedes-Benz op die R62 gevind is.
Maandag het die polisie drie sakke dagga ter waarde van R85 000 in ’n padblokkade op die R62 in die Langkloof-omgewing gevind.
’n Mercedes-Benz was van die Oos- na die Wes-Kaap onderweg toe dit van die pad getrek en deursoek is. Die polisie het drie sakke dagga van sowat R85 000 in die kattebak gevind. Die dagga weeg 63,1 kg.
’n 26-Jarige man is in hegtenis geneem en sou Woensdag in die landdroshof in George verskyn.
Meer oor: Padblokkade | Sigarette | Dagga
Jy mág rook en polisie kan nie twak konfiskeer